Vähemalt 19 inimest said surma autopommiplahvatuses Venemaal, Inguššia suurimas linnas Nazranis. Pomm plahvatas miilitsa peakorteri juures. Vigastada sai üle 60 inimese. Inguššia siseministeeriumi allika teatel sõitis enesetaputerrorist lõhkeainet täis mikrobussiga Gazel Nazrani linna siseasjade osakonna hoovi ja lasi end õhku hetkel, kui seal oli käimas hommikune loendus, vahendab Lenta.ru. Plahvatuses sai tõsiselt kannatada siseasjade osakonna hoone ja puhkes tulekahju. Hoonesse jäi lõksu mitmeid miilitsaid, kelle päästmisega tegeleb erakorraliste olukordade ministeerium. Varem teatati, et lööklaine purustas hoonete aknad 500 meetri raadiuses. Kahjustada sai miilitsahoone vastas olev viiekordne elumaja, millel purunes mitu rõdu. Kahjustada sai umbes 30 autot.